ཐོད་རློན་གྱི་དོ་ཤལ་ནི་མི་ཐོད་རློན་པ་སྐུད་པར་བརྒྱུས་ནས་མགུལ་རྒྱན་དུ་བྱས་པ་ལྟ་བུ་དང་ཐོད་སྐམ་གྱི་དབུ་རྒྱན་ཡང་མི་ཐོད་སྐམ་པོ་རིགས་ལྔའི་བཟོ་དྲ་བ་དབུ་ལ་བརྒྱན་པ་ཞིག་ཡིན།དཔེར་ན་དབལ་གསས་ཀྱི་འབག་མགོ་ལ་བརྒྱན་པའི་ཀེང་མགོ་ལྟ་བུ་སྣང༌།ཐལ་ཆེན་གྱི་ཚོམ་བུ་ནི་མི་ཡི་སྐུ་པུར་བསྲེགས་པའི་ཐལ་ལ་དེ་སྔགས་ཀྱི་རྣལ་འབྱོར་བའི་ལུས་ལ་ཚོམ་བུ་ཚོམ་བུར་བྱས་ནས་བྱུགས་པའམ་ཡང་ན།དཔྲལ་བར་དང༌།མཁུར་ཚོས་གཡས་གཡོན།ཤང་མགོ་བཅས་ལ་ཚོམ་བུ་ལྔ་ཚོ་རེ་བྱས་ནས་བྱུག་པ་ལ་ཐལ་ཆེན་གྱི་ཚོམ་བུ་ཞེས་བཞད།ཞག་གི་ཟོ་རིས་ནི་མི་དང་སེམས་ཅན་གཞན་གྱི་ལུས་ཞག་གམ་གཟུགས་པོའི་སྣུམ་ཞག་གིས་རང་གི་སྨིན་མཚམས་སུ་ཟེ་བ་རྩེ་གསུམ་བྲིས་པ་ལ་གོ།ཁྲག་གི་ཐིག་ལེ་མཚན་ཁྲག་ལ་སོགས་སྨིན་མཚམས་དང་ལུས་ཀྱི་གནས་གཞན་རྣམས་སུ་གོར་ཐིག་བྱས་ནས་བརྒྱན་པ་ལྟ་བུ་སེམས་རུང་དཔྱད་པ་རྫོགས་པའི་གཏམ་མིན་སྟབས།ད་དུང་ཇི་ལྟར་འགྲེལ་དགོས་མིན་དཔྱད་དགོས།རྣལ་འབྱོར་བའི་བྱ་ཆ་སྣ་བདུན་ནི།སྟག་གདན་དང་སྒོམ་ཐག་རྔུལ་གཟན།ཨང་གྷ་ར།ཌལ་སིལ།ཐོད་ཞལ།སྦ་འཁར་དང་བཅས་ཡིན།སྟག་གདན་ནི་རྣལ་འབྱོར་བས་ཚོགས་ཀྱི་འཁོར་ལོ་བསྐོར་བ་དང༌།སློབ་མ་སྨིན་ཕྱིར་གསང་སྔགས་ཀྱི་དབང་གཞི་བསྐུར་བའི་ཚེ་སྟག་གི་པགས་པ་མགོ་དང༌།ཡན་ལག་མ་ཉམས་པར་ཁ་སྦུབ་ཀྱི་ཚུལ་དུ།གདན་དུ་བཏིང་བས་ཞེ་སྡང་རྩད་ནས་གཅོད་པའི་བརྡ་ཡིན།སྒོམ་ཐག་ཀྱང༌།སྒོམ་ཆེན་ཙོག་པུ་བ་དང༌།རྩ་རླུང་པ་རྣམས་ཀྱིས་འཆང་བར་ངེས་པ་འདུག་པའི་དུས་སུ་ལུས་གནད་བཅུན་ཅིང༌།འགྲོ་བའི་སྐབས་སེར་རལ་ཁ་ཡི་ཚུལ་དུ་བསྐྱིས་ཏེ་རིང་ཐུང་ནི་རང་གི་མགོར་ཆིགས་པར་མ་ཚད་ལག་གཉིས་བསྣོལ་མར་བཟུང་རྗེས་མཚང་གཞུག་ནས་ལྡོག་ཙམ་ཐོན་པ་ཞིག་དགོས།རྔུལ་གཟན་ནི་ལ་ལས་དངུལ་གཟན་ཞེས་བྲིས་ལ།དེ་ནི་འདུལ་བ་ནས་གསུང་པའི་རྔུལ་གཟན་དཔུང་ཆད་ལ་མི་སེམས་པར་རྩ་རླུང་འཁྲུལ་འཁོར་སྐབས་ཀྱི་བདེ་དྲོད་འབར་བའི་གཏུམ་མོའི་གོས་ཏེ།འཁོར་བའི་སྐྱོན་དང་བྲལ་བའི་བརྡ་རུ་ཁ་དོག་དཀར་པོ་དང་ཐུར་དུ་ཁྲུ་གསུམ།འཕྲེད་དུ་ཁྲུ་དགུ་ཙམ་མངོན།ཨང་གྷ་ར་བའི་རྣལ་འབྱོར་བའི་རྩ་རླུང་འཁྲུལ་འཁོར་སྐབས་སུ་ལུས་སྨད་ལ་གྱོན་ཞིང༌།དར་མཐིང་སོགས་ཀྱིས་ཕུར་ཤམས་བརྒྱན་པ་དང༌།བར་ཆི་གཉིས་ལྟེབ་ལ་མཐོ་གང་བྱས་པུས་མོ་ཡར་ཙམ་ལས་མར་མི་རིང་བར་འཁྲུལ་འཁོར་དུས་སུ་གྱོན་ལ།དེ་མིན་ཨང་རག་མི་ལ་མི་སྟོན་པ་གསང་དམ་ཡིན།ཌལ་སིལ་ནི་ཌ་མ་རུ་དང་སིལ་སྙན་ལ་གོ་སྟེ།ཌ་མ་རུ་ནི་རྒྱུ་ཆ་ཙན་དན་དཀར་དམར་དང་སེང་ལྡིང༌།མི་ཐོད་སོགས་ལ་བྱས་ན་རབ།དེ་མིན་རང་གི་འབྱོར་ཚོད་དང་བསྟུན་ནས་འཐད་པ་བཤད།སིལ་སྙན་དང༌།གཤངས།ཁྲི་ལོ།ཕོ་ལོ་རྣམས་མིང་གི་རྣམ་གྲངས་ཡིན་ཞིང་སིལ་སྙན་ཞེས་པ་སིལ་ནི་འཁོར་བའི་ཚ་གདུང་སེལ་བ་དང༌།སྙན་ནི་བསླབ་གསུམ་སོགས་ཀྱི་སྙན་སྒྲ་སྒྲོགས་པའི་དོན་ལ་འཇུགརྒྱུ་ཡི་གྲུབ་ཚུལ་ནི་ལི་དང་གསེར་བསྲེས་པ་ལ་ཕོ་སྐད་སྦོམ་པོ་འབྱུང་ཞིང༌།ལི་དང་དངུལ་བསྲེས་པ་ལ་མོ་སྐད་ཕྲ་མོ་འབྱུང་ལ།གཤང་ལྕེ་ཁར་གཡུག་པས་རྐྱེན་ངན་བར་ཆད་བཟློག་ལ་ཚུར་དཀྲོལ་བས་སྒྲུབ་གཤེན་ཡོན་བདག་རྣམས་ཀྱིས་ཁ་རྗེ་དབང་ཐང་ཚུར་བླངས་པའི་བརྡ་རུ་མཚོན།ཐོད་ཞལ་ནི་སྨན་རག་གཤོག་སྣོད་ཀྱི་མི་ཐོད་ཡིན་ཞིང་དེ་ལ་མཆོག་དམན་དང༌།སྲུབ་ཀ་ཡོད་མེད།སྲུབ་ཀ་རྒྱུགས་སྟངས་སོགས་ཀྱིས་སྒྲུབ་གཤེན་པའི་དངོས་གྲུབ་ལ་དལ་མགྱོགས་ཀྱི་བཤད་པ་ཆེས་མང༌།